Poppie se stiefpa na hospitaal gehaasKobus Koekemoer in die hof (7 November 2017). Foto: Phillip Bruwer Kobus Koekemoer, die stiefpa van die vermoorde Poppie van der Merwe, het Woensdag vermoedelik weer in die aanhoudingselle van die hooggeregshof in Pretoria probeer selfmoord pleeg. Koekemoer het glo ŉ vloeistof, vermoedelik skoonmaakmiddel, in die sel gedrink. Toe hy in die hof moet verskyn, het hy inmekaargesak en is met ŉ ambulans na ŉ hospitaal geneem. Koekemoer moes saam met Poppie se ma, Louisa, in die hof verskyn. Adrian Nell, Louisa se regsverteenwoordiger, het die drama aan Maroela Media bevestig. Hy het gesê hy was nie self by die hof nie, maar het by die staatsaanklaer van die voorval verneem. Nel het gesê dit is nie duidelik of Koekemoer steeds in die hospitaal behandel word nie. “Ons weet nie regtig presies wat gebeur het of wat sy toestand nou is nie. Hy het seker gedink hy word gister gevonnis,” het Nell gesê. Kobus het verlede jaar terwyl hy in aanhouding was vermoedelik ook probeer selfmoord pleeg toe hy glo sy polse in ŉ polisiesel met ŉ lem gesny het. Hy het kort daarna in die hof verskyn en daar was toe ŉ hospitaalnaambandjie aan sy linkerarm sigbaar asook verbande om sy enkels. Kobus en Louisa Koekemoer in Desember 2017 in die hof. Foto: Phillip Bruwer Louisa en Kobus is in Desember verlede jaar skuldig bevind op aanklag van die moord op die driejarige Poppie en twee aanklagte van kindermishandeling. Die mishandeling het oor die tydperk van September 2015 tot Oktober 2016 in Orania in die Noord-Kaap en Brits in Noordwes gestrek. ŉ Sesjarige seun, wat toe vyf was, is ook mishandel. Poppie is op 25 Oktober 2016 na die Brits- provinsiale hospitaal gehaas is waar sy by haar aankoms dood verklaar is. Kobus is kort daarna vir Poppie se moord in hegtenis geneem en Louisa is op 15 Desember 2016 in hegtenis geneem. Daar is tydens die hofverrigtinge gehoor Poppie is dood weens ŉ harde hou teen haar kop, wat erge bloeding en drukking op die brein veroorsaak het. Nadat Kobus en Louisa skuldig bevind is, is die vonnisverrigtinge aanvanklik vir 28 Februarie op die hooggeregshof se rol geplaas. Dit is egter later tot 18 April uitgestel nadat Kobus se regsverteenwoordiger weens mediese redes nie vir Februarie beskikbaar was nie. Volgens Nell moes Kobus en Louisa as deel van standaardprosedure wel gister in die hof verskyn net om die saak amptelik na 18 April uit te stel. Lees alle vorige berigte oor Poppie van der Merwe op Maroela Media.